b'\n_START_ARTICLE_\nMalo Ville\n_START_SECTION_\nSeuraura\n_START_PARAGRAPH_\nVille on Chamonix HC:n kasvatti. H\xc3\xa4n muutti jo 15-vuotiaana Suomeen ja siirtyi Karhu-Kissojen C-nuoriin kaudeksi 2010\xe2\x80\x932011. Kaudeksi 2011\xe2\x80\x932012 Ville siirtyi Helsingin IFK:n B-nuoriin. Kaudella 2012\xe2\x80\x932013 h\xc3\xa4n oli joukkueen paras pistemies ja sy\xc3\xb6tt\xc3\xa4j\xc3\xa4 tehoilla 14+24=38. Ville voitti koko B-nuorten SM-sarjan pudotuspelien j\xc3\xa4\xc3\xa4hyp\xc3\xb6rssin 45 minuutillaan. H\xc3\xa4n pelasi osan kaudestaan my\xc3\xb6s HIFK:n A-nuorissa._NEWLINE_Kaudeksi 2013\xe2\x80\x932014 Ville siirtyi Yhdysvaltain NAHL-junioriliigan Corpus Christi IceRaysiin, jonka sis\xc3\xa4isen tehotilaston h\xc3\xa4n voitti lukemalla +4. Kauden 2014\xe2\x80\x932015 Ville aloitti kotimaassaan pelaten Ranskan liigacupia Ranskan alle 20-vuotiaiden maajoukkueen paidassa. H\xc3\xa4n pelasi n\xc3\xa4in ollen ensimm\xc3\xa4isen miesten pelins\xc3\xa4 29. elokuuta 2014 Ligue Magnusissa pelaavaa HC Morzine-Avoriazia vastaan. Cupin j\xc3\xa4lkeen Ville palasi kaudeksi 2014\xe2\x80\x932015 Suomeen ja siirtyi Jokereiden A-nuoriin, joiden kolmanneksi paras maalintekij\xc3\xa4 h\xc3\xa4n oli 14 osumallaan Viljami Wacklinin kanssa. Pudotuspeleiss\xc3\xa4 Ville jakoi joukkueen sis\xc3\xa4isen tehotilaston voiton Miro M\xc3\xa4kisen ja Lauri Huhdanp\xc3\xa4\xc3\xa4n kanssa lukemalla +3._NEWLINE_Minnesota Wilderness varasi Villen 17. pelaajana NAHL:n varaustilaisuudessa 2015. H\xc3\xa4n palasi liigaan kaudeksi 2015\xe2\x80\x932016, mutta Villen kausi p\xc3\xa4\xc3\xa4ttyi kuitenkin loukkaantumiseen jo joulukuussa 2015. Kaudeksi 2016\xe2\x80\x932017 h\xc3\xa4n teki vuoden mittaisen sopimuksen Mestis-joukkue TuTon kanssa. Kauden kynnyksell\xc3\xa4 Ville p\xc3\xa4\xc3\xa4tettiin kuitenkin l\xc3\xa4hett\xc3\xa4\xc3\xa4 Turun Palloseuran A-nuorten vahvuuteen, jotta h\xc3\xa4n saisi pelillisesti paremman paikan nousta tasolleen pitk\xc3\xa4n loukkaantumisensa j\xc3\xa4lkeen. Ville palasi syyskauden lopulla TuTon vahvuuteen ja pelasi kahdeksan ottelua tehden sy\xc3\xb6tt\xc3\xb6pisteen, kunnes siirtotakarajalla helmikuussa 2017 h\xc3\xa4n palasi loppukaudeksi taas TPS:n A-nuoriin._NEWLINE_Kaudeksi 2017\xe2\x80\x932018 Ville siirtyi vuoden mittaisella sopimuksella jatkamaan Mestis-uraansa Rovaniemen Kiekkoon. H\xc3\xa4n oli tehoilla 15+12=27 joukkueen toiseksi paras maalintekij\xc3\xa4 Jarkko Harjulan kanssa sek\xc3\xa4 nelj\xc3\xa4nneksi paras pistemies. Kaudella 2018\xe2\x80\x932019 Ville pelasi loukkaantumisen vuoksi vain 11 runkosarja- ja kaksi Suomen Cupin ottelua._NEWLINE_Ville palasi kaudeksi 2018\xe2\x80\x932019 kotimaahansa ja siirtyi vuoden mittaisella sopimuksella Ligue Magnusin Pionniers de Chamonixiin.\n_START_SECTION_\nMaajoukkueura\n_START_PARAGRAPH_\nVille pelasi alle 20-vuotiaiden IB-divisioonan MM-kilpailuissa vuonna 2015, jolloin h\xc3\xa4n toimi Ranskan varakapteenina. H\xc3\xa4n pelasi my\xc3\xb6s alle 18-vuotiaiden IA-divisioonan MM-kilpailuissa vuosina 2012 ja 2013, joista ensimm\xc3\xa4isess\xc3\xa4 turnauksessa Ville oli Ranskan paras pistemies ja sy\xc3\xb6tt\xc3\xa4j\xc3\xa4 tehoilla 2+4=6. H\xc3\xa4net valittiin my\xc3\xb6s joukkueensa turnauksen parhaaksi pelaajaksi._NEWLINE_Ranskan A-maajoukkueessa Ville on pelannut kolme ottelua ilman tehopisteit\xc3\xa4. H\xc3\xa4n teki A-maajoukkuedebyyttins\xc3\xa4 Euro Ice Hockey Challengessa 9. marraskuuta 2017 Cergyss\xc3\xa4 Sloveniaa vastaan.\n_START_SECTION_\nMuuta\n_START_PARAGRAPH_\nVillen pikkuveli Gabin pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 Mestis-joukkue Kokkolan Hermeksess\xc3\xa4. Veljesten is\xc3\xa4 Christophe Ville pelasi omalla urallaan hy\xc3\xb6kk\xc3\xa4\xc3\xa4j\xc3\xa4n\xc3\xa4 per\xc3\xa4ti kolmet olympiakisat ja yhdeks\xc3\xa4t miesten MM-kilpailut. H\xc3\xa4n toimii nyky\xc3\xa4\xc3\xa4n Ligue Magnusin Chamonix HC:n toimitusjohtajana.'